**ДОҔОРДУУЛАР**

*Суорун Омоллоон*

Биир бөhүөлэккэ ыкса ыаллыы үс оҕо олорбуттара: Толя, Стасик уонна Ньукууча. Кинилэр үhүөн биир оскуолаҕа үөрэнэллэрэ. Бииргэ сылдьaллара, бииргэ оонньууллара. Ньукууча маҥнайгы кылааска үөрэнэрэ, Стасик - төрдүскэ, Толя - үhүскэ.

Kүhүн этэ. Үрэх мyyha саҥа тоҥмута. Ол гынан баран хаар өссө түhэ илигэ.

Оскуолаттан дьиэтигэр бастаан сэллэйбит кыра Ньукууча кэлэрэ.

Онтон Стасик уонна Толя кэлэллэрэ. Ньукууча колхоз булчута эвенк оҕого этэ, оттон Стасик - нуучча, Толя - саха. Кинилэр оскуолаттан кэллэллэр эрэ көрсүhэллэрэ.

Биирдэ Стасик дьиэтигэр кэлбитэ, били урут кэлээччи Ньукууча дьиэтигэр суох этэ.

Тоҕо хойутаатаҕай диэн Стасик мунаара санаабыта. Онтон Ньукууча саҥа хаҥкы атыыласпытын өйдөөн кэлбитэ. Маны өйдөөн баран, Стасик доҕорун көрдүү үрэххэ киирбитэ. Кини үрэх сыырын үрдүнэн хааман испитэ. Ол иhэн көрдөҕүнэ, арай доҕоро Ньукууча мууска сытар эбит. Өйдөөн көрбүтэ - сиикэйгэ түспүт. Икки хонноҕун анныттан иҥнэн хаалбыт уонна, аҥар илиитинэн далбаатыы-далбаатыы, аатын эрэ хаhыытыы сатыыр быhыылаах.

Маны көрөн баран, Стасик ыксаата. Бокуойа суох мууска сүүрэн киирдэ. Арай мyyha тыаhаан, тостон, уу тахсан барда. Чап-чараас, бырдырҕас, киhини уйбат эбит. Стасик мантан куттанан, чугурус гынан төттөрү ыстанна. Муус тостон, киhи бэйэтэ ууга барыах курдук.
Ол да буоллар Стасик доҕорун хайаан да быыhыырга сананна. Кини, санаа булунан, толкуйдуу түhэн баран, сыыр үрдүгэр өрө сүүрэн таҕыста. Тахсан ураҕаһы сулбу тардан ылла. Онтон ол ураҕаһын туппутунан мууска хаптаччы сытынан кэбистэ уонна доҕорун диэки сыылбытынан барда. Кини Ньукуучаҕа балай эрэ чугаhаата. Ол гынан баран, сиикэй мэhэйдээн, аны илиитэ тиийиэхчэ тиийбэтэ. Онуоха Стасик сытан эрэн курун сүөрдэ уонна Ньукуучаҕа уунна. Ньукууча куру харбаан ылла. Стасик тарта да, доҕорун кыайан өрө тардан ылбата. Хата бэйэтэ халтарыйан, уута быгыахтыы турар сиикэйгэ чугаhаата. Стасик ыксаата, сүрэҕэ быллыгырыы түстэ, этэ тымныынан дьар-дьар гынна. Кура илиититтэн мүлчүрүйүөхчэ буолла. Муус кэдэйэн, уу халыйан барда ...

Бу бириэмэҕэ сыыр үрдүгэр Толя көhүннэ. Кини доҕотторун көрдө да, Стасигы үтүктэн, мас ылан мууска эмиэ сыылбытынан барда. Кини тиийэн Стасигы атаҕыттан тарта. Инньэ гынарын кытта, Стасик доҕорун Ньукуучаны сиикэйтэн өрө тардан дьэ таhаарда.

Бу кэнниттэн кинилэр үhүөн этэҥҥэ биэрэги буллулар. Биэрэккэ тахсаат, дьиэлэрин былдьастылар. Ньукууча титирээн, тииhэ лып-лыбыгырас.

«Доҕоттордоох диэн үчүгэй эбит!» дии саныы-саныы, кини Стасикка, Толяна илиититтэн сиэттэрэн баран, таҥаһыттан уу бырдаҥалыы-бырдаҥалыы, сүүрэн дэллэрийэн истэ.